Ľ. Kaník, minister práce, sociálnych vecí a rodiny SR: (2003-05-22):
Môžeme vidieť, čo robia súčasné priebežné systémy, ktorými sa riadi aj náš dôchodkový systém, v západnej Európe. Môžeme vidieť, aký je neudržateľný tento systém, ako finančná náročnosť týchto systémov núti vlády, ktoré určite nie sú vládami asociálnymi a protiľudovými, aby pristupovali k radikálnym škrtom, k radikálnemu znižovaniu dôchodkov, k radikálnemu zvyšovaniu veku odchodu do dôchodkov, a preto by sme sa mali vyvarovať tejto cesty, tak ako nás vystríhajú aj renomované zahraničné inštitúcie a experti, a nejsť cestou zotrvávania pri súčasnom neefektívnom systéme, kde budeme len neustále sa handrkovať o to, o koľko sa zvýši percento dôchodkov z roka na rok. Musíme tento systém nahradiť, nahradiť iným systémom, ktorý bude zásluhový, spravodlivý, ktorý bude poskytovať dôchodky na základe toho, koľko doňho človek odvedie počas svojho aktívneho života, či doňho odvádza, ktorý bude naozaj poistným systémom, aby sme mali aj rozdiely medzi tým, koľko jednotlivý poistenec odvádza do daného systému a potom koľko z neho dostáva. Súčasný systém nám zaviedol absolútnu rovnosť, v tom najhoršom slova zmysle, medzi jednotlivými dôchodcami. Vyrovnáva sa dôchodok tých ľudí, ktorí buď neprispievali vôbec, alebo takmer vôbec neprispievali do systému, s tými, ktorí počas svojho aktívneho života odvádzali veľa do tohto systému, čo je nespravodlivé. Musíme aj túto nespravodlivosť odstraňovať a tú neodstránime len, vôbec neodstránime tým, že zvýšime dôchodky, budeme ju len posilňovať jednoducho a preto sústreďme naše sily a všetku našu intelektuálnu kapacitu, a tým sa aj obraciam aj na opozíciu a žiadam o spoluprácu aj opozíciu pri príprave nového systému, ktorý bude stáť na iných základoch. Jedine takýto systém môže priniesť zvýšenie dôchodkov. My sme už urobili v tomto smere mnoho krokov. Zákon, ktorý je v medzirezortnom pripomienkovom konaní, už mení systém aj v prvom priebežnom systéme, zväčšuje zásluhovosť tohto systému a zavádza spravodlivosť, pričom solidaritu nepopiera, ale posilňuje v iných zákonoch, v iných systémoch, sociálnych zákonoch, ktoré túto vec budú riešiť. Rád by som sa tiež vyjadril aj k otvoreným otázkam, ktoré tu zazneli od pána poslanca Tkáča, nie, nezavádzal som Národnú radu, keď som tvrdil, že sme nemohli skôr predložiť návrh zákona o zvýšení dôchodkov, pretože tripartita nerokovala. Áno, tripartita skutočne nerokovala, nerokovala dvakrát pre rozhodnutia sociálnych partnerov. Stalo sa tak 25. apríla a stalo sa tak ešte v inom termíne a týmto spôsobom nemohli byť tieto zákony prerokované, a preto sme ich museli prerokovať v nasledujúcich tripartitách a okamžite potom sa vláda zišla ešte v ten istý deň, mimoriadne zasadla, mimoriadne rokovala len k týmto bodom, aby sme stihli včas zákony v Národnej rade prerokovať, a preto vláda tiež rozhodla o skrátenom legislatívnom konaní, aby sa poistila predtým, že dôchodky by pre možné prieťahy nemuseli byť zvýšené od júla tohto roku. Preto, samozrejme, ani vláda nekalkuluje so žiadnou, ani nešpekuluje so žiadnymi úsporami, odsúvaním dôchodkov, ale naopak, má veľký záujem na tom, aby dôchodky boli zvýšené, hneď ako to bude možné. Tiež by som chcel zdôrazniť, že v predchádzajúcom období sa spravidla dôchodky zvyšovali následne, následne po tom, ako boli splnené kritériá, ktoré ukladá zákon. Tentoraz sa dôchodky navrhujú zvýšiť už pri predpokladanom naplnení týchto kritérií, nečaká vláda na to, či sa tieto kritériá naplnia, alebo nenaplnia, ale predpokladá, že rast miezd v druhom štvrťroku dosiahne 5-percentný rast, predpokladá a navrhuje zvýšenie dôchodkov na základe naplnenia tohto predpokladu. Nie je pravdou - a dovolím si tvrdiť a myslím si, že realita potvrdí, respektívne vyvráti moje slová, že dnes to nevieme a môžeme len tieto tvrdenia predniesť, ale inflácia nebude vyššia, ako je teraz, naopak sa bude znižovať. Ten inflačný tlak bol na začiatku roka a napriek katastrofickým víziám, ktoré hovorili o 30-percentnom zvýšení cien, sa nenaplnili. Rast cien potravín, ktoré sú veľmi dôležité, sú na úrovni 1 až 2%, 1,5%, takže žiadne inflačné tlaky ďalšie sa očakávať nedajú a ako budú postupovať jednotlivé mesiace roka, inflácia sa bude znižovať, takže zďaleka sa nedá očakávať a nenastane to, že by rast cien v tomto roku dosiahol 10-percentnú úroveň, nebude to tak a nebude to tak ani po vstupe do Európskej únie, pretože všetky tieto väzby na tieto kategórie sú neadekvátne, nesprávne a falošné a klamlivé. Na záver tohto vyjadrenia by som ešte len pár faktických vecí. Nepredpokladáme prechod v najbližšom období na výber poistného cez daňové úrady, to by som chcel vyvrátiť, s ničím takýmto nepočítame, aj keď je pravda, že o tomto hovorili predstavitelia Sociálnej poisťovne, hovorili tak z vlastnej iniciatívy a bez toho, že by sme my iniciovali takúto zmenu. Keď chceme posilniť ekonomiku, ako hovoril pán Urbáni, naozaj musíme uvažovať v súvislostiach a počítať s tým, že dôchodkový systém je jednou zo zložiek, ktorý môže výrazne prispieť k jej posilňovaniu alebo k jej oslabovaniu a preto reforma bude faktorom, ktorý bude silne podporovať rast ekonomiky. Takže myslím si, že zodpovedné rozhodnutie aj v tomto smere je rozhodnutím, ktoré smeruje k zvyšovaniu dôchodkov v budúcom období na základe reformy, ktorá otvorí brány k zvyšovaniu dôchodkov, a to je to rozhodnutie, ktoré treba urobiť, a preto už dopredu žiadam o podporu Národnú radu pre reformné zákony, ktoré prídu do Národnej rady a ktoré budú meniť súčasný zlý a nefungujúci dôchodkový systém, ktorý nevie zabezpečiť dostatočný rast dôchodkov. Ďakujem za pozornosť. Z. Martináková, podpredsedníčka NR SR: Páni poslanci, máte procedurálne návrhy? Pán poslanec Cabaj.